25.5.2023.
LV
Eiropas Savienības Oficiālais Vēstnesis
C 184/95
1.12.
Pastāv risks, ka jauni datos balstīti pakalpojumi un inovatīvi tehnoloģiju risinājumi netiks īstenoti pietiekami ātri, ja nebūs pietiekami daudz kvalificētu darbinieku un apmācītu speciālistu, kuri palīdzētu tos ieviest.
Nepieciešamajiem darba tirgus un izglītības politikas pasākumiem ir vajadzīgi pietiekami finanšu resursi, kā arī rīcības plāna izstrāde, lai nodrošinātu koordinētu pieeju.
EESK uzskata, ka šajā sakarā būtiska nozīme ir ciešai sadarbībai ar sociālajiem partneriem.
1.13.
Kiberdrošība ir būtiska prasība, lai nodrošinātu uzticamību arvien digitalizētākā energosistēmā.
Pēdējo desmitgažu norises un it īpaši nesenie notikumi liecina par kiberuzbrukumu un sabotāžas risku kritiskajai infrastruktūrai.
Tomēr problēmas var rasties ne tikai kiberuzbrukumu vai sabotāžas darbību rezultātā, bet arī aparatūras un programmatūras atteices dēļ, tāpēc Komisijai digitalizācijas laikā īpaša uzmanība ir jāpievērš aparatūras un programmatūras izstrādei, lai nodrošinātu noturību.
Kritiskās infrastruktūras atteice vai traucējumi var radīt postošus piegādes trūkumus un apdraudēt sabiedrības drošību.
Decentralizētāka enerģijas ražošana un izmantošana, kas sasaistīta ar internetu, palielina “uzbrukuma virsmu” un kiberriskus.
Digitalizētajai energosistēmai (gan aparatūras, gan programmatūras ziņā) jābūt uzticamai, nodrošinot nepārtrauktu pieejamību.
1.14.
EESK uzskata, ka apvienotai enerģētikas pārkārtošanas un digitalizācijas stratēģijai lauku apvidos nav pievērsta gaidītā uzmanība un sniegts vēlamais atbalsts.
Komiteja aicina, izmantojot ES Lauku paktu, ātri īstenot Komisijas ilgtermiņa redzējumu par ES lauku apvidiem un iesaistīt ieinteresētās personas.
2.
Vispārīga informācija 2.1.
Komisija ir publicējusi paziņojumu, kura mērķis ir virzīt energosistēmas digitalizāciju.
ES rīcības plāns “Energosistēmas digitalizācija” ir vērsts uz to, lai sasniegtu mērķus, kas izvirzīti stratēģiskajā nākotnes plānošanas ziņojumā par zaļo un digitālo pārkārtošanos, kurā digitālajām tehnoloģijām jāpalīdz veidot klimatneitrāla un resursefektīva sabiedrība un vienlaikus jāpanāk, lai ikviens varētu izmantot šīs pārkārtošanās sniegtās priekšrocības.
2.2.
ES rīcības plānā Komisija ierosina pasākumu kopumu piecās jomās: izveidojot kopīgu datu telpu, veicināt savienotību, sadarbspēju un netraucētu enerģijas datu apmaiņu; veicināt un koordinēt investīcijas viedtīklā; nodrošināt labākus pakalpojumus, kuru pamatā būtu digitālā inovācija, lai iesaistītu patērētājus enerģētikas pārkārtošanā; nodrošināt kiberdrošību energosistēmā; nodrošināt, lai IKT nozares pieaugošās enerģijas vajadzības atbilstu Eiropas zaļajam kursam.
Komisija uzskata, ka digitalizācija var uzlabot ES energosistēmas pieejamību cenas ziņā, ilgtspēju un noturību.
2.3.
Viedi risinājumi ir izstrādāti tā, lai patērētāji varētu labāk kontrolēt savu enerģijas patēriņu un rēķinus, tādējādi uzlabojot enerģijas patēriņa pārvaldību, lai gan daudzi galapatērētāji varētu izprast šo potenciālu, neprasot viedu risinājumu.
Inovatīviem energopakalpojumiem būtu jāsamazina enerģijas patēriņš, un enerģija būtu jāizmanto tad, kad tā ir lēta.
Viedie skaitītāji sniedz svarīgu informāciju, lai samazinātu enerģijas patēriņa izmaksas, piemēram, elektro­ transportlīdzekļu viedā uzlāde, viedie siltumsūkņi kopā ar fotoelementu paneļiem.
Viedie skaitītāji palīdz klientiem kontrolēt rēķinos iekļautos datus un ļauj viņiem novērst kļūdainus rēķinus un rēķinu piesūtīšanu par iepriekš sniegtiem, bet vēl neapmaksātiem pakalpojumiem, kas pašlaik ir viena no lielākajām patērētāju problēmām.
Rīcības plānā ir paredzēts atbalsts digitālajiem rīkiem, kas kalpo patērētāju interesēm un dažos gadījumos tiek izstrādāti sadarbībā ar viņiem, uzlabotas digitālās prasmes, finansējums viediem digitālajiem risinājumiem, izmantojot programmas, kas var palīdzēt sasniegt energosistēmas digitalizācijas mērķi, atbalsts valstu regulatoriem kopīgu viedtīklu rādītāju noteikšanā un uzraudzībā, vienotas Eiropas enerģētikas datu telpas izveide un visu attiecīgo ieinteresēto personu, it īpaši tīklu operatoru un enerģijas piegādātāju, cieša iesaiste.
2.4.
Komisija uzskata, ka IKT tehnoloģijām ir liels zaļināšanas potenciāls.
Digitālajiem risinājumiem būtu jāpalīdz līdzsvarot energoapgādi, enerģijas uzglabāšanu un pieprasījumu un padarīt energosistēmu elastīgāku, veicinot decentralizētu atjaunojamo energoresursu integrāciju.
Ir jāattīsta elastības tirgi, lai ieguldījumi elastīguma risinājumos būtu pievilcīgi neatkarīgi no tā, vai šos ieguldījumus veic ražotāji, patērētāji vai ražojoši patērētāji, kas izmanto digitālo rīku sniegtās priekšrocības.
2.5.
Tajā pašā laikā rīcības plānā ir uzsvērta nepieciešamība ierobežot enerģijas patēriņa pieaugumu IKT nozarē.
Rīcības plānā paredzēts arī izveidot Eiropas elektroenerģijas tīkla digitālo dvīni, atbalsts energokopienām, izmantojot digitālos rīkus, ar energopatēriņu saistītu marķējumu izstrāde datoriem, datu centriem un blokķēdēm, kā arī ES rīcības kodeksa izstrāde telesakaru tīklu ilgtspējai.